Izvješće Komisije o izvršavanju delegiranja ovlasti Komisiji za donošenje regulatornih tehničkih standarda na temelju članka 11. stavka 1. uredaba o ESA-ma

Ako je sektorskim propisima predviđeno da ESA može izraditi regulatorne tehničke standarde (RTS-ovi), ti će standardi imati pravni učinak u skladu s člancima 10. do 14. uredaba o osnivanju ESA-a tek nakon što ih potvrdi Komisija. Europski parlament i Vijeće mogu u određenom roku uložiti prigovor na RTS koji je donijela Komisija. Ako do isteka roka za prigovor ni Europski parlament ni Vijeće ne ulože prigovor na RTS, on se objavljuje u Službenom listu Europske unije i stupa na snagu na dan koji je u njemu naveden.

Člankom 11. stavkom 1. uredaba o osnivanju izričito se utvrđuje da se ovlast za donošenje nacrta RTS-ova odjeljuje Komisiji na razdoblje od 4 godine od 16. prosinca 2010. Komisija sastavlja izvješće u vezi s delegiranom ovlasti najkasnije šest mjeseci prije isteka četverogodišnjeg razdoblja.

Od početka djelovanja ESA-a u siječnju 2011. Komisija je potvrdila nekoliko paketa nacrta RTS-ova u obliku delegiranih uredaba Komisije, koje su nakon toga objavljene u Službenom listu, posebice uredbe o dopuni Uredbe o kratkoj prodaji (EU) br. 236/2012 od 14.3.2012. , Direktive o prospektu 2010/73/EU , Uredbe o OTC izvedenicama [EMIR] (EU) br. 648/2012 od 4. srpnja 2012. , paketa CRDIV/CRR (Direktiva 2013/36/EU, Uredba (EU) br. 575/2013 od 26. lipnja 2013.) te Direktive o financijskim konglomeratima 2002/87/EZ od 16.12.2002. . Komisija je potvrdila i velik broj drugih nacrta RTS-ova, koji su u trenutku sastavljanja ovog izvješća još uvijek na čitanju kod suzakonodavaca te još nisu stupili na snagu.

Ako su odgovarajuće ovlasti za nacrt RTS-a usko povezane u temeljnom aktu, bilo sadržajno ili vremenski, one su u praksi često obuhvaćene jednom delegiranom uredbom . Cilj je osobama koje podliježu tim obvezama osigurati dosljednost tih odredaba i omogućiti široku preglednost i jednostavan pristup.

Komisija u roku od tri mjeseca od dostave nacrta RTS-a odlučuje hoće li ga potvrditi. Komisija u skladu s uredbama o osnivanju može nakon koordinacije s tijelom potvrditi nacrt RTS-a samo djelomično ili uz izmjene ako je to u interesu Unije.

Komisija je potvrdila većinu nacrta RTS-ova bez daljnjih izmjena. Ako je Komisija smatrala da su potrebne izmjene, vratila je nacrt RTS-a dotičnoj ESA-i navodeći razloge za predloženo odstupanje u skladu s člankom 10. stavkom 1. uredaba o osnivanju .

Kada je riječ o RTS-ovima, Vijeće i EP imaju pravo prigovora u roku od tri mjeseca nakon što ih Komisija donese, koji se može produljiti za još tri mjeseca. Međutim, ako Komisija donese tehnički standard koji je jednak nacrtu koje je dostavila ESA, taj se rok skraćuje na jedan mjesec, uz mogućnost produljenja za još jedan mjesec . Uredbama o ESA-ma predviđeno je da ESA-e pri izradi nacrta tehničkih standarda provode javna savjetovanja i analiziraju moguće povezane troškove i koristi, osim ako bi takva savjetovanja i analize bili nerazmjerni s obzirom na područje primjene i utjecaj nacrta tehničkog standarda. Stoga je osiguran odgovarajući doprinos dionika regulatornim (i provedbenim) tehničkim standardima. Osim toga, Komisija u pravilu redovito obavješćuje države članice i Europski parlament zastupljene u Komisijinim stručnim skupinama i odborima o tekućim postupcima.

Općenito, delegiranje ovlasti Komisiji za potvrđivanje nacrta RTS-ova bilo je ključno za daljnji razvoj jedinstvenog pravilnika i utvrđivanje kvalitetnih pravila na temelju posebnih stručnih znanja dotičnih ESA-a. Time se osigurava demokratska kontrola zahvaljujući mogućnosti suzakonodavaca da ulože prigovor na delegiranu uredbu Komisije. Međutim, u pojedinim se slučajevima pokazalo da je rok u kojem bi Komisija načelno trebala potvrditi nacrt teško ispuniti zbog složenosti nacrta RTS-a. Prije konačne potvrde Kolegija dotična služba Komisije mora temeljito ispitati i procijeniti predloženi standard, posebice njegovu zakonitost u svjetlu ovlasti na kojem se temelji, te osigurati njegov prijevod na sve jezike EU-a i savjetovati se sa svim službama Komisije. Prema tome, budući da nacrti regulatornih tehničkih standarda u određenim slučajevima mogu biti posebno složeni, mogla bi se ispitati mogućnost utvrđivanja nešto duljeg roka.

Komisija smatra da delegiranje ovlasti u odnosu na nacrte RTS-ova učinkovito pridonosi i pomaže u utvrđivanju jedinstvenog pravilnika u području financijskih usluga. Iako je još prerano za donošenje konačnih zaključaka o tom pitanju, Komisija će svakako nastaviti pratiti provedbu brojnih predstojećih ovlasti za nacrte RTS-ova koje su utvrđene u raznim aktima sektorskog zakonodavstva Unije.

***